Avainsanat

Tiivistelmä



Avainsanat

Uusien jäsenvaltioiden liittyminen yhteisöihin – Vuoden 2003 liittymisasiakirja – Direktiivin 2002/21 nojalla annetut komission suuntaviivat – Suuntaviivoja ei ole julkaistu Euroopan unionin virallisessa lehdessä uuden jäsenvaltion kielellä, joka on Euroopan unionin virallinen kieli – Mahdollisuus vedota yksityisiä vastaan

(Vuoden 2003 liittymisasiakirjan 58 artikla; Euroopan parlamentin ja neuvoston direktiivin 2002/21 15 ja 16 artikla)

Tiivistelmä

Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen ehdoista ja niiden sopimusten mukautuksista, joihin Euroopan unioni perustuu, tehdyn asiakirjan (vuoden 2003 liittymisasiakirja) 58 artiklaa on tulkittava siten, ettei se ole esteenä sille, että kansallinen sääntelyviranomainen tukeutuu komission vuoden 2002 suuntaviivoihin markkina-analyysia ja huomattavan markkinavoiman arvioimista varten sähköisen viestinnän verkkoja ja palveluja koskevassa yhteisön sääntelyjärjestelmässä, kun se tekee päätöksen, jolla se asettaa tiettyjä sääntelyyn perustuvia velvollisuuksia sähköisen viestinnän toimijalle, siitä huolimatta, ettei näitä suuntaviivoja ole julkaistu Euroopan unionin virallisessa lehdessä kyseessä olevan jäsenvaltion virallisella kielellä, vaikka tämä kieli onkin yksi unionin virallisista kielistä.

Sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21 15 ja 16 artikla, jotka on nimenomaisesti osoitettu kansallisille sääntelyviranomaisille, ovat oikeusperusta, johon kyseiset suuntaviivat perustuvat. Suuntaviivoissa ei ole mitään sellaisia velvoitteita, joita voitaisiin asettaa suoraan tai välillisesti yksityisille. Näin ollen se, ettei niitä ole julkaistu Euroopan unionin virallisessa lehdessä jonkin jäsenvaltion kielellä, ei ole esteenä sille, että mainitun jäsenvaltion sääntelyviranomainen viittaa niihin yksityiselle osoittamassaan päätöksessä.

Vuoden 2003 liittymisasiakirjan 58 artikla ei velvoita neuvostoa, komissiota tai Euroopan keskuspankkia kääntämään tässä artiklassa luetelluille yhdeksälle uudelle kielelle kaikkia toimielinten ja Euroopan keskuspankin toimia, jotka on annettu ennen uusien jäsenvaltioiden liittymistä unioniin. Tässä artiklassa, joka koskee kielijärjestelmää ja toimielinten ja Euroopan keskuspankin ennen liittymistä antamien toimien julkaisemisen edellytyksiä, määrätäänkin vain siitä, että näistä toimista ainoastaan ne, joiden tekstit on laadittu niillä uusien jäsenvaltioiden kielillä, jotka ovat unionin virallisia kieliä, ovat todistusvoimaisia liittymispäivästä alkaen samoin edellytyksin kuin muilla virallisilla kielillä laaditut tekstit ja julkaistaan Euroopan unionin virallisessa lehdessä, jos viimeksi mainituilla kielillä laaditut tekstitkin on julkaistu siinä. Tämä artikla merkitsee siis sitä, että jäsenvaltiot ja toimielimet valitsevat toimet, jotka on julkaistava Euroopan unionin virallisessa lehdessä, eikä siinä suljeta pois sitä mahdollisuutta, että joitakin toimia voidaan jättää julkaisematta. Tämän johdosta vuoden 2003 liittymisasiakirjan 58 artikla ei edellyttänyt vuoden 2002 suuntaviivojen julkaisemista Euroopan unionin virallisessa lehdessä puolan kielellä.

(ks. 31, 34, 37 ja 39 kohta sekä tuomiolauselma)